40 lět Sportowa jednotka Chrósćicy 1981 z.t.
Sportowa jednotka Chrósćicy je so wot wjesnej młodźiny 4. meje 1981 załožiła. Dokładnje prajene, znowa załožiła, dokelž sportowało je so w tutej serbskej wsy hižo před dobrym lětstotkom. Běše to najprjedy čěłozwučowanje w Sokołskej jednotce wot 1924. Prěnje koparske towarstwo załoži so w lěće 1931 pod mjenom “Segelflugverein“. Hraješe so na pěskojtych polach pod Šibjeńcu a na łukach při Satkuli.
Z lěta 1934 dowoli so twar małeho sportnišća při šuli. Tu hrajachu Chróšćenjo tři lěta dołho pod mjenom DJK (Deutsche Jugendkraft) hač do jeho zakaza 1937 přez nacionalsocialistow. Čežki bě znowazapočatk po 2. swětowej wójnje. Krok po kroku pak je dale šło, tež w Chrósćicach, byrnjež byli sportowe časy přeco zaso přez politiske a towaršnostne podawki přetorhnjene (W sportowej chrónice SJC su jednotliwe wotrězki nadrobnje wopisane).
Tučasnje přisłušeja towarstwu 169 sportowče a sportowcy w sekcijach kopańca,volleybul a lochkoatletika.
Jeje předsyda je Jurij Kokla, městopředsydźe staj Krystof Mikławšk a Tomaš Domaška, pokładnik Rico Pohling a jednaćel je Tadej Cyž.
Kopańcu, kiž wućinja najwjace sobuskutkowacych, steji pod režiju jednaćela Tadeja Cyža. Cyłkownje ma sekcija 10 mustwow:
1.mustwo muži hraje w krajnej klasy a trenuje so wot čěskich hrajerjow Pavela Runta, Miroslava Sentivana a za wrotarje, wot Petra Kraličeka. Mustwowy nawoda je Roland Brězan
2.mustwo muži hraje we wokrjesnej lize pod trenarjomaj Matijasom Dórnikom a Bosćijom Klimantom.
mustwo Starych knjezow nawjedujetaj Gunnar Rychtar a Dominik Dyrlich
A–młodźina z Steffnom Bernadku a Tonijom Čornakom
B–młodźina z Guido Zahrodnikom
C–młodźina z Andre Wjelu
D–młodźina z Gunnar Rychtarom, mańdźelskej Jadwigu a Maćijom Zarjeńkom
E–młodźina z Štefanom Šmitom a Danielom Ričlom
F–młodźina z Handrijom Jurkom a Měrćinom Jakubašom
G–młodźina z Uwe Macku a Simon Žurom
Młodźinske mustwa A, B, C, kiž hraja na wulkim polu, su do serbskich hrajnych towarstwow Ralbicy – Hórki, Njebjelčicy a Marijina Hwězda integrowani. Nažel nima SJC z lěta 2015 hižo žane žónske koparske mustwo.
Wutworjenu sekciju volleybul z lěta 1995 wjedźe Marian Korjeńk. Jeho team zhromadnje z nawodu Chróšćan zakładneje šule, Měrkom Šmitom, wobdźěla so prawidłownje na wólnočasnych turněrach a ma swój wjeršk při kóždolětnym sokołskim turněrje wo pokal Domowiny. W lochkoatletice su to wosebje běhi na dlěše distancy. Daloko přež wokrjes znatej Klawdija Hejdušcyny a Marija Škodźina stej pilnej pčołce za zběranje medalijow na dobro našeho mjena. Krótke koparske stawizny
Znowazałoženje sportoweje jednotki 4. meje 1981 bě zmužita a napjata akcija, hladajo tež do přichoda. Domjaca młodźina hraješe w mustwach Traktora Ralbicy – Hórki. Sportnišćo při šuli bě w špatnym stawje. Šula z rjadownjami słužeše jako předrasćernja, přez dwór w kólničce bě primitiwna myjernja přistupna. Z wulkej zahoritosću, pilnym dobrowólnym dźěłom a přemyslenym planom móžeše so tehdom žadanjam DTSB w Kamjeńcu a Drježdźanach wotpowědować. Rozsudny faktum za wšo wuwiće pak bě sportowy wukon w prěnim lěće. SJ Chrósćicy postupi hnydom w prěnim lěće wobstaća do 1. wokrjesnej klasy. Často wopytachu tehdom wjac hač 300 přihladowarjow hry prěnjeho mustwa. Euforija koparjow a wjednistwa bě wulka. Bórze na to přizwoli so přez wokrjesne instancy powjetšenje sportnišća. Dźakowano wjesnjanosty Franca Młynka a předsydy prodrustwa Hansa - Joachima Deisera wotbagerowa so wot ZBE agrotwar Kamjeńc a melioraciski zawod Tři Hwězdy někak 20 tysac kubikow hlinjaneje zemje ze strony Šibjency a přewozy so do doliny na směr Hatki. Tak nasta wot 1983–86 dospołnje nowe sportnišćo, trawnik 105 x 70 metrow wulki z pódlanskim twjerdym mjenšim sportnišćom, běžnju a jamu za daloko- a wysokoskok.
W lěće 1987 zapodaty projekt za twar socialneho trakta so sportowcam njepřizwoli, ale naćiski so při twarje noweje šule a wjacezaměroweje hale wobkedźbowaše.
Wjeselo bě wulke, hdyž bu swjatki 3. junija 1995 twar wjacezaměroweje hale z mjenom “Jednota”zjawnosći přepodaty. Nic jenož za wjesnjanostu Pětra Šołtu, za šulu, ale tež za sportowcow bě so són dopjelnił. Čěłozwučowarnja, předrasćernje a sanitarne připrawy su moderne a wotpowěduja dale žadanjam našeho časa.Dobre poćahi k přećelam
Njezapomnite wostanu naše poćahi k słowjanskim přećelam. Styki, kiž so dźakowano Domowiny w nalěću 1984 zmóžnichu, z pólskim klubom NKS “Startom “ Namysłowom a kiž su přez stajny kontakt a dorostowe koparske turněry dale žiwe.
Wosebje zhromadne česćowanje serbskeho wótčinca Jana Skale při pomniku w Namysłowje a padnjenych pólskich wojakow 2. swětoweje wójnje we Łužicy, při pomniku na Fulcec hórce w Chrósćicach, su wuraz hłubokeje zwjazomnosće.
Dalše kontakty a wuměna z pólskej gmejnu Lešnica a gmejnu Chrósćicy su w partnerskim zrěčenju zapisane a so na polu kultury, sporta a šulomaj prawidłownje pěstuja.
A jako třeće móže so dodać, zo steja naši čěscy koparjo z Liberecko kraja k našemu towarstwu. Z lěta 2014 so znimi na polu kopańcy wočiwidnje postup garantuje.Wješki towarstwa na sportowym a twarskim polu
Najdrohotniše wuspěchi SJ Chrósćicy pola muži su:
1981/82 mištrstwo a postup do 1. wokrjesneje klasy
1988/89 pokalny dobyćer wokrjes Kamjenc
2005/06 vize – mištr a postup do 1. wokrjesneje ligi Budyšin
2011/12 mištr a postup do wokrjesneje wyšeje ligi Budyšin
2015/16 wokrjesny mištr a postup do krajneje klasy
Wosebite dožiwjenje bě 2. Europeada we Łužicy z wjacorymi hrami w Chrósćicach, kaž tež Sakska pokalna hra 08.10.2017 přećiwo FSV Zwickawje před wjace hač tysac přihladowarjemi.
Chróšćan C-młodźina bu 2002 wokrjesny mištr a 2011 pokalny dobyćer. W seriji 2015/16 wudoby sej w Dobruši A–młodźina wokrjesny pokal zapadołužiskeho koparskeho zwjazka.
Wšeje česće tež žónskemu koparskemu mustwu. W času mjez 2009 a 2011 wudobychu woni dwójce wokrjesne mištrstwo a dwójce wokrjesny pokal.
Njedyrbjeli pak jenož na čiste wuslědki mustwow z dobyćemi zhladować, ale tež teritorialne rozwiće na sewjernej kromje wjeski sej wuwědomić, kiž je so ze załoženjom sportoweje jednotki w lěće 1981 započinało. Po mojim měnjenju liči k tomu:
twar noweho sportnišća 1983-86
twar noweje zakładneje šule a wjacezaměroweje hale 1993–95
twar wulkeho parkowanišća
dospołne saněrowanje sportoweho areala z lěta 2009 /10 na mały stadion
twar noweje pěstowarnje z lěta 2014
přetwar srjedźneje šule na gmejnski a kulturny centrum 2018 /19
Tuž tež naš wutrobny dźak wšitkim sponsoram a dobroćelam, kiž su naše towarstwo přez štyri lětdźesatki wulkomyslnje podpěrali. Nadźijamy so dale na dobre mjezsobne dźěło z nimi a gmejnu. Hdy a kak budźe so nětko jubilej woswjećić, njeje dla trajaceje coronapandemije hišće jasne.
Jan Macka
szl_Latn szl_Latn ces_Latn szl_Latn ces_Latn pol_Latn szl_Latn pol_Latn szl_Latn szl_Latn slk_Latn szl_Latn szl_Latn slk_Latn szl_Latn szl_Latn szl_Latn szl_Latn szl_Latn pol_Latn ces_Latn szl_Latn szl_Latn pol_Latn pol_Latn bos_Latn szl_Latn szl_Latn ces_Latn szl_Latn ces_Latn szl_Latn szl_Latn slv_Latn szl_Latn kin_Latn pol_Latn szl_Latn szl_Latn pol_Latn szl_Latn szl_Latn ayr_Latn